b'\n_START_ARTICLE_\n21. divisioona (talvisota)\n_START_PARAGRAPH_\n21. divisioona on suomalainen sotatoimiyhtym\xc3\xa4, joka osallistui talvisodan taisteluihin sen loppuvaiheissa. Kyseess\xc3\xa4 on p\xc3\xa4\xc3\xa4osin etel\xc3\xa4-Suomen sotilaspiireiss\xc3\xa4 13. lokakuuta 1939 perustettavaksi (1. t\xc3\xa4ydennysdivisioonan nimell\xc3\xa4) m\xc3\xa4\xc3\xa4r\xc3\xa4tty divisioona. Divisioona sai keskitysk\xc3\xa4skyns\xc3\xa4 rintamalle 19. tammikuuta 1940. Divisioona muodostettiin k\xc3\xa4skyn mukaisesti niist\xc3\xa4 joukoista, jotka olivat j\xc3\xa4\xc3\xa4neet perustamispaikoille varsinaisen kentt\xc3\xa4armeijan perustamisen j\xc3\xa4lkeen. Divisioona kuului ennen tammikuussa saamaansa keskitt\xc3\xa4misk\xc3\xa4sky\xc3\xa4 organisatorisesti kotit\xc3\xa4ydennysjoukkoihin.\n_START_SECTION_\nVarustaminen\n_START_PARAGRAPH_\nDivisioona oli siis kentt\xc3\xa4armeijan perustamisen j\xc3\xa4lkeen ylij\xc3\xa4\xc3\xa4neest\xc3\xa4 henkil\xc3\xb6st\xc3\xb6st\xc3\xa4 perustettu yhtym\xc3\xa4, joten m\xc3\xa4\xc3\xa4r\xc3\xa4vahvuuksiin ei puolustusvoimien kalustopulasta johtuen p\xc3\xa4\xc3\xa4sty edes siin\xc3\xa4 m\xc3\xa4\xc3\xa4rin kuin varsinaisen kentt\xc3\xa4armeijan osalta.'